कुल्लू (शम्भू): वन्य प्राणी विभाग की टीम ने वन्य प्राणियों के अंगों की तस्करी का पर्दाफाश किया है। ग्रेट हिमालयन नैशनल पार्क के अरण्यपाल की शिकायत पर पुलिस ने इस मामले में शाकटी इलाके के एक व्यक्ति को गिरफ्तार किया है। आरोपी के कब्जे से तेंदुए की खाल, 2 नाखून, दांत, चांदी में जड़ी हुई मोनाल और जुजुराना की कलगियां, मोनाल के 300 पंख, लाइसैंसी बंदूक, 6 प्रकार की जड़ी-बूटियां, 14 मोबाइल हैंडसैट, कई ए.टी.एम. कार्ड व डैबिट कार्ड तथा 6 बैंक पासबुक सहित अन्य सामान बरामद किया है। लाइसैंसी बंदूक के साथ कुछ जिंदा कारतूस व चले हुए कारतूस भी मिले हैं। आरोपी को न्यायालय में पेश करने की प्रक्रिया चल रही है। इस व्यक्ति के किसी अंतर्राष्ट्रीय स्तर के गिरोह से संबंध होने का अंदेशा है। भुंतर पुलिस थाना में पूरे प्रकरण को लेकर मामला दर्ज करवाया गया है।